Diari Oficial de la Generalitat Valenciana


Sumari del DOGV 4100, del 04-10-2001 (2001/9592)

RESOLUCIÓ d'1 d'octubre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol d'Intencions entre la Generalitat Valenciana i l'Ajuntament d'Ontinyent per al desenvolupament i l'execució de la Ciutat del Transport d'Ontinyent.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4100

Data del DOGV
:   04-10-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/9592


Data del document
:   01-10-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * Ontinyent
    * transport interior
    * administració local
    * cooperació administrativa

RESOLUCIÓ d'1 d'octubre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol d'Intencions entre la Generalitat Valenciana i l'Ajuntament d'Ontinyent per al desenvolupament i l'execució de la Ciutat del Transport d'Ontinyent. [2001/X9592]
  
Subscrit, després de la tramitació prèvia reglamentària, entre la Generalitat Valenciana i l'Ajuntament d'Ontinyent, el 3 de setembre de 2001, un Protocol d'Intencions per al desenvolupament i l'execució de la iutat del Transport d'Ontinyent, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Protocol, que ha quedat inscrit en el Registre de Convenis amb el número 0575/2001, i que figura com a annex d'aquesta resolució.
  
València, 1 d'octubre de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Protocol d'intencions entre la Generalitat Valenciana i l'Ajuntament d'Ontinyent per al desenvolupament i l'execució de la ciutat del transport d'Ontinyent.
  
Ontinyent, 3 de setembre de 2001
  
Reunits
  
D'una banda, el Sr. José Ramón García Antón, conseller d'Obres Públiques, Urbanisme i Transports, en ús de les facultats que té atribuïdes en virtut de la Llei 5/1983, de 30 de desembre, del Govern Valencià, i facultat mitjançant Acord del Govern Valencià de 12 de juny de 2001.
  
I d'una altra, la Excma. Sra. Lina Insa Rico, alcaldessa de l'Ajuntament d'Ontinyent, en virtut de l'Acord adoptat pel ple de la corporació el 29 de març de 2001 i assistida pel Sr. Rafael Pérez Alborch, secretari de la dita corporació.
  
Exposen
  
Al llarg de 1999, l'Ajuntament d'Ontinyent i operadors del sector privat del transport, representats per la Central de Compres del Transport de la Vall d'Albaida (CCT), van iniciar les primeres anàlisis encaminades a donar solució al greu problema de l'estacionament dels vehicles industrials en la ciutat d'Ontinyent i a la possibilitat d'establir un espai preparat per a l'aparcament dels autobusos de transport públic i el depòsit dels vehicles retirats pel servei de grua.
  
La proposta de creació d'una ciutat del transport, model vàlid en altres ciutats, va configurar una idea d'àmbit més extens que el municipal. En aquest context, l'Ajuntament d'Ontinyent i la CCT de la Vall d'Albaida van elevar la citada proposta a la Conselleria d'Obres Públiques, Urbanisme i Transports, que ja havia desenvolupat estudis i projectes relatius a l'activitat logística en l'entorn de la ciutat de València
  
Així, la Conselleria d'Obres Públiques, Urbanisme i Transports de la Generalitat Valenciana, l'Ajuntament d'Ontinyent i la CCT van acordar desenvolupar els treballs previs necessaris per a analitzar la ubicació adequada del futur parc logístic d'Ontinyent, una àrea logística que agrupara diverses funcionalitats lligades al sector del transport públic i privat: aparcament de vehicles pesants, tallers i instal·lacions de suport al transportista, sortidors per al subministrament de combustibles, estacionament d'autobusos de transport urbà, àrea per a la custòdia i depòsit dels vehicles retirats pel servei de grua, edifici per a la gestió del transport i zona d'activitats logístiques.
  
Aquesta iniciativa es va formalitzar amb la redacció del document Estudi de Localització i Disseny Preliminar del Parc Logístic d'Ontinyent (juny de 2000). En aquest es defineixen, a més de l'adequada ubicació del parc logístic, un disseny preliminar d'aquest i els distints models de gestió que cal establir per a aquests centres de transport.
  
Havent manifestat l'interés, per part de la Conselleria d'Obres Públiques, Urbanisme i Transports i de l'Ajuntament d'Ontinyent, de donar desenvolupament a les iniciatives plantejades i davant de les expectatives positives mostrades pel sector del transport de la comarca, es considera convenient subscriure el present protocol d'intencions amb relació als treballs necessaris per a la implantació de la Ciutat del Transport d'Ontinyent.
  
En virtut d'allò que s'ha exposat, les parts firmants acorden continuar el treball ja iniciat amb l'objectiu de fer realitat el projecte de la Ciutat del Transport d'Ontinyent. En aquest sentit, conscients que les actuacions que s'haurien de dur a terme a l'efecte són: l'adquisició dels terrenys, la redacció dels documents urbanístics i els projectes constructius pertinents i l'execució de les obres d'urbanització, el protocol es desenvolupa en els següents punts.
  
Primer. Relació de documents i actuacions
  
Els treballs i les actuacions que s'haurien de dur a terme són:
  
- Document 1. Pla Especial de Delimitació Àrea de Reserva per a l'Ampliació de Patrimoni Públic de Sòl.
  
- Document 2. Projecte d'Expropiació dels Sòls Afectats per l'Àrea de Reserva per a l'Ampliació de Patrimoni Públic de Sòl.
  
- Document 3. Pla Especial d'Ordenació i Homologació de la Ciutat del Transport d'Ontinyent.
  
- Document 4. Programa d'Actuació Integrada.
  
- Document 5. Projecte de Reparcel·lació.
  
- Document 6. Projecte d'Urbanització de la Ciutat del Transport d'Ontinyent.
  
- Actuació 1. Adquisició dels sòls afectats per l'Àrea de Reserva per a l'Ampliació de Patrimoni Públic de Sòl.
  
- Actuació 2: Execució de les obres d'urbanització de la Ciutat del Transport d'Ontinyent.
  
Segon. Fórmula de finançament dels treballs que s'han de realitzar
  
A fi d'optimar la gestió dels treballs i les actuacions que s'especifiquen en el punt primer, s'entén com a més convenient independitzar la gestió i el finançament de cada una d'aquestes, corresponent el cost dels respectius documents i actuacions a l'administració actuant.
  
El compliment dels fins previstos en aquest protocol estarà condicionat a l'existència de crèdit adequat i suficient en els respectius pressupostos de les administracions actuants.
  
Tercer. Redacció de documents urbanístics, projectes de construcció i execució d'obres
  
Els documents i les actuacions que es proposen que seran desenvolupats per l'Ajuntament d'Ontinyent són els següents:
  
- Document 1. Pla Especial de Delimitació Àrea de Reserva per a l'Ampliació de Patrimoni Públic de Sòl.
  
- Document 2. Projecte d'Expropiació dels Sòls Afectats per l'Àrea de Reserva per a l'Ampliació de Patrimoni Públic de Sòl.
  
- Actuació 1. Adquisició dels Sòls Afectats per l'Àrea de Reserva per a l'Ampliació de Patrimoni Públic de Sòl.
  
- Document 3. Pla Especial d'Ordenació i Homologació de la Ciutat del Transport d'Ontinyent.
  
- Document 4. Programa d'Actuació Integrada.
  
- Document 5. Projecte de Reparcel·lació.
  
Els documents i les actuacions que es proposen que seran duts a terme per la Conselleria d'Obres Públiques, Urbanisme i Transports seran desenvolupats sempre que siga efectiva la disposició dels terrenys afectats pel projecte, i són els següents:
  
- Document 6. Projecte d'Urbanització de la Ciutat del Transport d'Ontinyent.
  
- Actuació 2. Execució de les obres d'urbanització de la ciutat del transport d'Ontinyent.
  
Quart. Comissió de coordinació i seguiment
  
Durant el desenvolupament dels treballs anunciats en el punt tercer d'aquest protocol, existirà una Comissió de Coordinació i Seguiment formada per un representant tècnic de cada una de les administracions firmants d'aquest.
  
Igualment, es podran designar suplents dels membres de la comissió.
  
Les funcions de la comissió seran les següents:
  
a) Elaboració de la definició necessària del programa d'actuacions del protocol. Proposar el citat programa a les administracions subscriptores, així com les variacions que es consideren necessàries.
  
b) Assegurar la coordinació dels diversos projectes durant el període de redacció, tramitació i execució.
  
c) Informar tècnicament els plans urbanístics i els projectes de les obres que constitueixen l'objecte d'aquest protocol.
  
d) Impulsar amb la major celeritat els tràmits requerits en cada cas.
  
e) Tenir coneixement de les incidències dels projectes i les obres, tant tècniques com administratives, i proposar a les administracions interessades el que es considere oportú.
  
f) Proposar als òrgans competents la documentació necessària per a dur a terme les cessions o les transferències previstes en el present protocol.
  
g) Interpretar, en cas de dubte, les normes i les previsions del present protocol i, en conseqüència, proposar les decisions oportunes sobre les variacions o els canvis aconsellables en l'execució de cada un dels projectes i de les obres.
  
Cinqué. Vigència
  
La vigència del present protocol serà de 3 anys, i es podrà modificar el seu contingut per voluntat expressa de les parts.
  
En prova de conformitat, firmen el present protocol al lloc i en la data indicats a l'encapçalament.
  
El conseller d'Obres Públiques,
  
Urbanisme i Transports
  
JOSÉ RAMÓN GARCÍA ANTÓN
  
L'alcaldessa de l'Ajuntament d'Ontinyent
  
LINA INSA RICO